(Aangestuur vanaf Battery9)
Battery 9, 'n industriële musiekprojek uit Johannesburg, is 'n geesteskind van Paul Riekert. Hy skryf, speel en lê die musiek vas in 'n mengsel van Engels en Afrikaans. Die groep se naam word soms sonder 'n spasie geskryf: Battery9. Die temas van Battery 9 se lirieke handel gewoonlik oor sosiale kommentaar, verlies, haat, pyn en galgehumor.
Battery 9 tree op in Stellenbosch tydens die 2007 Woordfees. Links is Paul Riekert en regs is Huyser Burger.
5 Onortodokse instrumente
6 Ander projekte
Paul Riekert het begin om vanaf 1994 onder die naam Battery 9 op te neem. Hy wou uiting gee aan sy kreatiwiteit en het 'n onafhanklike ateljee ingerig om 'n unieke platform te skep.
Die eerste album, Protskrag, is in 1995 uitgereik. Die opbrengs uit die albumverkope was net genoeg om die uitgewersmaatskappy, Tic Tic Bang, te nader vir hul volgende album.
Die volgende album, Strop (1996), het Battery 9 toegang gegee tot 'n wyer gehoor, veral met die liedjie Kiss the Machine, wat lugtyd op 5FM gekry het en ook later die stasie se treffersparade gehaal het. Vir die eerste keer het die industrie begin kennis neem van die groep se doen en late en Battery 9 het groot mediadekking begin kry. Die gehore voor wie hulle opgetree het, het ook gegroei. In 1997 het hulle 'n vertoning by die Viper Room in Pretoria voor ongeveer 1 200 mense gelewer. Dieselfde jaar is Gris ook uitgereik - 'n album van verwerkings en interpretasies en interaktiewe CD-ROM data.
Wrok is in 1998 vrygestel en het 'n SAMA-toekenning ontvang vir Beste Rock-album van die jaar. Na 'n hele paar groot vertonings, onder andere saam met internasionale groepe soos The Prodigy en Faithless, het Battery 9 'n breuk geneem vir 'n paar maande.
In Desember 2000 en Januarie 2001, het die groep 'n kort toer deur Suid-Afrika onderneem. Van die liedjies was onder meer van hul nuwe album, Sondebok, wat in 2002 vrygestel is.
Na 'n lang breuk is 'n sesde album, Straks, laat in 2004 uitgereik, met bykans geen bemarkingsveldtog om dit te vergesel nie. Die volgende album, Galbraak, is laat in 2008 uitgereik. In 2016 is die album Grimming uitgereik.
Protskrog — 1995 — One F Music / Tic Tic Bang
Strop — 1996 — One F Music / Tic Tic Bang
Gris — 1997 — One F Music / Tic Tic Bang
Wrok — 1998 — One F Music / Tic Tic Bang
Sondebok — 2002 — One F Music / Gallo Record Company
Straks — 2005 — One F Music
Galbraak — 2008 — One F Music
Grimmig — 2016 — One F Music
Die groep het 'n redelike paar lede gehad oor die jare, met Paul Riekert en Huyser Burger wat die konstante lede sedert 1995 is. Die huidige kitaarspeler is Dawid Kahts, wat ook kitaar gespeel het vir NuL en Thys Nywerheid. Deesdae dra die groep swart pakke tydens hul optredes, behalwe vir Huyser wat gemaklike klere verkies het. Huyser Burger is op 5 Desember 2011 oorlede aan nier- en lewerversaking.
Net soos hul industriële voorkoms, het Battery 9 ook soms onortodokse instrumente op die verhoog tydens vertonings. Voorbeelde hiervan is padtekens, oliedromme en ander afvalmetaal. Die lem van 'n stootskraper was vir 'n ruk lank in gebruik, maar is later laat vaar weens die logistieke uitdaging om dit te vervoer. Elektriese gereedskap is ook baie gebruik, maar meer om 'n visuele effek te skep as om 'n bydrae tot die musiek te lewer.
Paul Riekert en 'n ander paar lede van die groep het saamgesmelt met ander musiekprojekte. 'n Voorbeeld hiervan is Breinskade, 'n album wat uitgereik is wat hoofsaaklik die gebreek is van enigiets is waarop hul hul hande kon lê. Meer onlangse projekte sluit General Dealer, 'n elektroniese album in, asook die vreemde klanke van Floukop, deur Paul Riekert en André van Rensburg ('n voormalige Battery 9 kitaarspeler), onder die naam Die Menere.